
–	võttes arvesse oma paljusid varasemaid resolutsioone Valgevene kohta alates 2020. aasta augustist,
–	võttes arvesse kodukorra artikli 150 lõiget 5 ja artikli 136 lõiget 4,
A.	arvestades, et alates 9. augustil 2020 toimunud presidendivalimistest, mida iseloomustas valimispettus, on Aljaksandr Lukašenka režiim süstemaatiliselt represseerinud poliitilisi aktiviste, kodanikuühiskonda, meediat, ametiühinguid ning teisitimõtlejaid ja nende kaitsjaid ning on meelevaldselt kinni pidanud kümneid tuhandeid inimesi;
B.	arvestades, et Aljaksandr Lukašenka on esitanud oma kandidatuuri 2025. aasta presidendivalimisteks, et kandideerida seitsmendaks ametiajaks;
C.	arvestades, et Valgevene 1 350 poliitvangist paljud on eluohtlikes tingimustes ja mitu on vanglas surnud;
1.	nõuab, et Valgevene ametivõimud vabastaksid viivitamata ja tingimusteta kõik poliitvangid ning meelevaldselt kinni peetud isikud;
2.	väljendab suurt muret paljude poliitvangide olukorra pärast, sealhulgas Marõja Kalesnikava, Sjargei Tsihhanovski, Mikalai Statkevitš, Aless Bjaljatski, Maksim Znak, Viktar Babarõka, Ihar Losik, Palina Šarenda-Panasjuk, Pavel Sevjarõnets, Aljaksandr Jarašuk, Mikita Zalatarov, Jana Pintšuk, kellest paljusid on peetud kuid või aastaid suhtlemisvõimaluseta, kellel on rasked terviseprobleemid, nagu Marõja Kalesnikaval ja Andrzej Poczobutil, ning keda hoitakse isolatsioonis, väärkoheldakse ja piinatakse;
3.	peab kahetsusväärseks, et hiljutistest jõupingutustest, mille eesmärk oli vabastada Venemaal ja Valgevenes kinni peetavaid poliitvange ja Lääne kodanikke, ei olnud Valgevene poliitvangidele mingit kasu; nõuab, et nende vabastamiseks pingutataks rohkem;
4.	nõuab tungivalt, et Valgevene ametivõimud austaksid kinnipeetavate inimõigusi, annaksid teavet nende olukorra kohta, tagaksid neile vajaliku ravi ning võimaldaksid neile juurdepääsu advokaatidele, pereliikmetele ja Rahvusvahelise Punase Risti Komiteele;
5.	kordab oma nõudmist, et EL ja selle liikmesriigid toetaksid poliitvange ja nende perekondi ning taotleksid selleks igal võimalusel poliitvangide viivitamatut vabastamist, kutsuksid režiimi saadikuid üles nõudma tõendeid poliitvangide seisundi ja asukoha kohta, lihtsustaksid Valgevenest põgenevate isikute viisade ja esialgsete isikut tõendavate dokumentide saamise korda ning pakuksid neile rehabilitatsiooni, praktilist ja rahalist toetust;
6.	nõuab, et EL ja selle liikmesriigid laiendaksid ja tugevdaksid sanktsioone Valgevenes repressioonide eest vastutavate isikute ja üksuste vastu;
7.	väljendab muret eksiilis toimuva tagakiusamise pärast, näiteks Interpoli vahistamismääruste kuritarvitamise pärast, millega taotletakse ELi mittekuuluvatest riikidest pärit poliitiliste oponentide väljaandmist; kutsub Serbiat üles hoiduma Valgevene ajakirjaniku Andrei Gnjoti väljaandmisest ning kutsub ELi ja liikmesriike üles Andrei Gnjoti juhtumit jälgima; väljendab muret 300 000 valgevenelase pärast, kes alates 2020. aastast on olnud sunnitud Valgevenest lahkuma ja keda ähvardab välismaal poliitiline tagakiusamine;
8.	kutsub ELi ja selle liikmesriike üles töötama selle nimel, et Aljaksandr Lukašenka režiim võetaks kuritegude eest vastutusele ning et kohaldataks üldise kohtualluvuse põhimõtet;
9.	teeb presidendile ülesandeks edastada käesolev resolutsioon komisjoni asepresidendile ning liidu välisasjade ja julgeolekupoliitika kõrgele esindajale, nõukogule, komisjonile, liikmesriikide ja Serbia Vabariigi valitsustele ja parlamentidele, Euroopa Inimõiguste Kohtule, Euroopa Nõukogule, Euroopa Julgeoleku- ja Koostööorganisatsioonile ning Valgevene demokraatlike jõudude ja Valgevene Vabariigi de facto ametivõimude esindajatele.

